Naţionala de handbal masculin a României va evolua în grupa 8 preliminară a Campionatului European din 2026, cu reprezentativele Israel, Polonia şi Portugalia, potrivit tragerii la sorţi de joi, de la Copenhaga.
Echipa României s-a aflat în urna a treia valorică la tragerea la sorţi.
În preliminarii vor evolua 32 de echipe naţionale, iar la turneul final, găzduit de Danemarca, Suedia şi Norvegia, vor fi 24 de echipe. Cele trei echipe gazdă, plus campioana en-titre Franţa sunt calificate direct la turneul final, iar pentru celelalte 20 de locuri disponibile se va lupta în grupele preliminare, din care primele două clasate, plus alte patru echipe de pe locul 3 cu cea mai bună linie de clasament vor ajunge la CE2026.
Meciurile din preliminarii se vor juca în 7 şi 10 noiembrie, 13 şi 16 martie 2025, respectiv 8 şi 11 mai 2025.
Naţionala României a încheiat Campionatul European din 2024, la care a ajuns după 28 de ani, pe locul 22, după trei eşecuri categorice în grupa preliminară B: 21-34 cu Austria, 24-36 cu Spania şi 25-31 cu Croaţia.
Naţionala României a participat ultima dată la un turneu final de Campionat European la ediţia din 1996, când s-a clasat pe locul 9 din 12 echipe participante.
Totuşi, participarea la CE2024 a adus tricolorilor un loc direct în faza play-off a Campionatului Mondial din 2025, în care vor întâlni Cehia, între 8-12 mai 2024, pentru un loc la turneul final.
Noul antrenor al tricolorilor este George Buricea (CSM Constanţa), care l-a înlocuit pe Xavi Pascual.